钦定古今图书集成/明伦汇编/官常典/第666卷 > 董仲舒
## 钦定古今图书集成/明伦汇编/官常典/第666卷 > 董仲舒

按《汉书》本传：“仲舒，广川人也。少治《春秋》，孝景时为博
士，下帷讲诵，弟子传以久次相授业，或莫见其面。盖
三年不窥园，其精如此。进退容止，非礼不行。学士皆
师尊之。武帝即位，举贤良文学之士，前后百数，而仲
舒以贤良对策焉。对既毕，天子以仲舒为江都相，事
易王。易王，帝兄，素骄好勇，仲舒以礼谊匡正，王敬重”
焉。久之，王问仲舒曰：“粤王勾践与大夫泄庸、种蠡谋
伐吴，遂灭之。孔子称‘殷有三仁，寡人亦以为粤有三
仁。桓公决疑于管仲，寡人决疑于君’。”仲舒对曰：“臣愚，
不足以奉大对。闻昔者鲁君问柳下惠：‘吾欲伐齐，何
如’？柳下惠曰：‘不可’。归而有忧色，曰：‘吾闻伐国不问仁
人，此言何为至于我哉？徒见问尔，且犹羞之，况设诈
以伐吴乎’？”繇此言之，粤本无一仁。夫仁人者，正其谊
不谋其利，明其道不计其功，是以仲尼之门，五尺之
童，羞称五伯，为其先诈力而后仁谊也。苟为诈而已，
故不足称于大君子之门也。五伯比于他诸侯为贤，
其比三王，犹武夫之与美玉也。王曰：“善。”仲舒治国以
《春秋》灾异之变，推阴“阳所以错行，故求雨，闭诸阳，纵诸阴，其止雨反是，行之一国，未尝不得所欲。”中废为
中大夫。先是，辽东高庙、长陵高园殿灾。仲舒居家，推
说其意，草槀未上。主父偃候仲舒，私见嫉之，窃其书
而奏焉。上召视诸儒，仲舒弟子吕步舒不知其师书，
以为大愚，于是下仲舒吏当死，诏赦之，仲舒遂不敢
复言灾异。仲舒为人廉直，是时方外攘四夷，公孙弘
治《春秋》不如仲舒，而弘希世用事，位至公卿。仲舒以
弘为从谀，弘嫉之。胶西王亦上兄也，尤纵恣，数害吏
二千石。弘乃言于上曰：“独董仲舒可使相胶西王。”胶
西王闻仲舒大儒，善待之。仲舒恐久获罪，病免。凡相
两国，辄事骄王，正身以率下，数上疏谏争，教令国中
所居而治。及去位归居，终不问家产业，以修学著书
为事。